钦定古今图书集成/理学汇编/学行典/第187卷 > 朱寿昌
## 钦定古今图书集成/理学汇编/学行典/第187卷 > 朱寿昌

按《宋史孝义传》：“朱寿昌，字康叔，扬州天长人。以父巽
荫，守将作监主簿，累调州县，通判陜州、荆南，权知岳
州。州滨重湖，多水盗，寿昌籍民船，刻著名氏，使相伺
察，出入必以告。盗发，验船所向，穷讨之，盗为少弭，旁
郡取以为法。富弼、韩琦为相，遣使四出，宽恤民力，择
寿昌使湖南，或言邵州可置冶采金者，有诏兴作，寿”
昌言：“州近蛮金冶，若大发，蛮必争，自此边境恐多事，
且废良田数百顷，非敦本抑末之道也。”诏亟罢之。知
阆州。大姓雍子良屡杀人，挟财与势得不死。至是，又
杀人，而赂其里民出就吏。狱具，寿昌觉其奸，引囚诘
之曰：“吾闻子良与汝钱十万，许纳汝女为妇，且婿汝
子，故汝代其命，有之乎？”囚色动，则又擿之曰：“汝且死，
书券抑汝女为婢，指钱为顾直，又不婿汝子，将奈何？”
囚悟，泣涕覆面曰：“囚几误死。”以实对。立取子良正诸
法，郡称为神，蜀人至今传之。知广德军。寿昌母刘氏，
巽妾也。巽守京兆，刘氏方娠而出。寿昌生数岁，始归
父家，母子不相闻五十年，行四方求之，不置饮食，罕
御酒肉，言辄流涕。用浮屠法灼背烧顶，刺血书佛经，
力所可致，无不为者。熙宁初，与家人辞诀，弃官入秦，
曰：“不见母，吾不返矣。”遂得之于同州。刘时年七十馀
矣，嫁党氏，有数子，悉迎以归。京兆钱明逸以其事闻，
诏还就官，由是以孝闻天下。自王安石、苏颂、苏轼以
下，士大夫争为诗美之。寿昌以养母故，求通判河中
府。数岁，母卒，寿昌居丧几丧明。既葬，有白乌集墓上，
抚同母弟妹益笃。又知鄂州，提举崇禧观，累官司农
少卿，《易》朝议大夫，迁中散大夫，卒，年七十。寿昌勇于
义，周人之急无所爱。嫁兄弟两孤女，葬其不能葬者
十馀丧，天性如此。